《冬日同顾九和殷近夫孙太初顾与成汎太湖》
明代·郑善夫

震泽夫何如，岁晏意自好。天风吹玄冥，雪浪入浩溔。

鼋鼍浮山岳，白日摇晴昊。洞庭渺林屋，流水隔烦恼。

昔有绿毛翁，于此采玄草。风云白石床，鬼物为持保。

闻兹长道念，携舻事幽讨。平生竹溪逸，矧是同怀抱。

相从扪绿云，坐听启鸿宝。终当吸沆瀣，去去游亭纛。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。